次韻
作者：許月卿
朝代：宋

paragraphs: 臨川老儒王半山，文章未肯班傳間。
亦有臨淄晏元獻，樂府一奏開天顔。
我來此州嗟何晚，前哲風流挽不還。
泉石黯淡山氣瘦，芙蓉飄零秋意闌。
有客携詩來過我，議論磊落文波瀾。
詩盟豈止尋宗派，理學猶規拜將壇。
風雷凜凜三寸舌，招槌賢拂佐天慳。
古來言行要相副，願言大德不踰閑。
秋月皎皎鶴蹲蹲，春風洩洩禽關關。
江岷山兮溪嶓塚，天根躡兮月窟攀。